Ö1

Ο Österreich 1 (Ö1) είναι ένας αυστριακός ραδιοφωνικός σταθμός, ο οποίος αποτελεί ένα από τα τέσσερα κρατικά κανάλια που λειτουργούν από τον δημόσιο ραδιοτηλεοπτικό οργανισμό ORF της Αυστρίας. Το πρόγραμμα του σταθμού εστιάζει κυρίως στην κλασική μουσική, την όπερα, τη τζαζ, ραδιοφωνικά ντοκιμαντέρ και αφιερώματα, ειδήσεις, ραδιοφωνικές θεατρικές παραστάσεις, κουίζ και συζητήσεις.

Ιστορικό 

Ο σταθμός εγκαινιάστηκε την 1η Οκτωβρίου του 1967 ως μέρος μιας άσκησης, κατά την οποία αναδιοργανώθηκε η ραδιοφωνική παρουσία του ORF με τρεις ξεχωριστούς σταθμούς. Οι άλλοι δύο σταθμοί ήταν οι περιφερειακοί σταθμοί ομαδοποιημένοι σε ένα ενιαίο σύνολο ως Ö2 και το ποπ μουσικό κανάλι Ö3.

Νωρίτερα, το 1964, υπήρξε ένα αίτημα για εθνικό δημοψήφισμα, σύμφωνα με το οποίο περισσότεροι από 800.000 πολίτες δήλωσαν κατά των διορισμών με ιδεολογικά κριτήρια σε βασικές θέσεις της δημόσιας ραδιοτηλεοπτικής υπηρεσίας από την αυστριακή κυβέρνηση συνασπισμού του καγκελάριου Άλφονς Γκόρμπαχ (Αυστριακό Λαϊκό Κόμμα) και του αντικαγκελάριου Μπρούνο Πίτερμαν (Σοσιαλδημοκρατικό Κόμμα) σύμφωνα με το αυστριακό σύστημα Proporz. Δύο χρόνια αργότερα, εκδόθηκε από το κοινοβούλιο του Εθνικού Συμβουλίου νόμιμος κανονισμός για μη κομματική ραδιοτηλεόραση, ο οποίος οδήγησε στην επανέναρξη των ραδιοφωνικών σταθμών του ORF.

Το Ö1 ήταν υποχρεωμένο να συμμορφώνεται με τη δημόσιο εκπαιδευτικό σύστημα (Bildungsauftrag) και να προσφέρει ένα ευρύ πολιτιστικό πρόγραμμα για ένα κοινό με καλλιτεχνικό προσανατολισμό. Έμφαση δινόταν σε ειδησεογραφικές εκπομπές, όπως το Mittagsjournal (μεσημεριανό μαγκαζίνο) και το Morgenjournal (πρωινό μαγκαζίνο), που εγκαινιάστηκαν κατά τη διάρκεια της κάλυψης της Άνοιξης της Πράγας το 1968. Εκτός από καθιερωμένα προγράμματα όπως το Du Holde Kunst, που μεταδόθηκε για πρώτη φορά το 1945, ο Ö1 από τη δεκαετία του 1970 έχει μεταδώσει επίσης ραδιοφωνικά ντοκιμαντέρ (Hörbilder), μουσικά προγράμματα πέρα από το αυστηρά κλασικό πρόγραμμα (Pasticcio, Spielräume) καθώς και πολλά ρεπορτάζ με θέματα από την καθημερινή ζωή όπως το Der Schalldämpfer με τον Άξελ Κόρτι (η εκπομπή σταμάτησε μετά τον θάνατό του το 1993).

Λειτουργία 

Ο Ö1 μεταδίδει από το Funkhaus Wien στο Argentinierstrasse στην περιοχή Wieden της Βιέννης. Το τρέχον σήμα του σταθμού γράφτηκε από τον μουσικό της τζαζ Βέρνερ Πίρχνερ το 1994, το σλόγκαν του Ö1 gehört gehört - ένα λογοπαίγνιο στα γερμανικά - δημιουργήθηκε από τον συγγραφέα Βολφ Ας. Το σήμα διαλείμματος του Ö1 είναι μια συγχορδία αποτελούμενη από τρεις νότες, που παίζεται σε μια βιόλα. Υπήρχαν δύο προηγούμενες εκδόσεις του σήματος: η πρώτη παιζόταν σε τσέμπαλο και η δεύτερη σε συνθεσάιζερ.

Από το 2010, ένα 75λεπτο τροποποιημένο πρόγραμμα μεταδίδεται κάθε πρωί στις συχνότητες βραχέων κυμάτων του πρώην Radio Österreich International ως Ö1 International. Το διαδικτυακό ραδιόφωνο Ö1 μπορεί επίσης να ακουστεί ζωντανά στον ιστότοπο του ORF μέσω ήχου ροής, ενώ το πρόγραμμα μπορεί επίσης να ακούγεται για μια εβδομάδα μετά τη μετάδοσή του χωρίς χρέωση. Πολλές εκπομπές είναι διαθέσιμες για λήψη ή μέσω podcast.

Ο Ö1 διευθύνει τον χώρο RadioKulturhaus στο Funkhaus Wien, συμπεριλαμβανομένου του καφενείουτου, KulturCafé. Συμμετέχει επίσης στο ετήσιο μουσικό φεστιβάλ Donauinselfest.

Εξωτερικοί σύνδεσμοι 

 Ιστότοπος Ö1
 Πρόγραμμα Ö1

Ραδιοφωνικοί σταθμοί
Αυστρία